საფარის წმ. გიორგის ეკლესიის გრიგოლ ნაფშუენისძის წარწერა (I)
source date: XV AD
availability: დოკუმენტი ვრცელდება Creative Commons Attribution-NonCommercial-ShareAlike 3.0 ლიცენზიით. (http://creativecommons.org/licenses/by-nc-sa/3.0/)

[...] ვალერი სილოგავა, სამცხის ლაპიდარული ეპიგრაფიკა, 118-169

†სახელითა ღმრთისაჲთა მე საფარისა მოძღუარმან გრიგოლ ნაფშუენისძემან აქა დამკჳდრებულთა წმიდათა მამათა აღოჳშენე მცირედი ესე ეგოჳტერი საჴსენებელად ცოდვილისა სულისა | ჩემისა რაჲთა ღმერთმან მეოხებითა წმიდისა და ოჳდაბნოთ განმანათლებელისა საბასითა დღესა მას დიდსა განკითხვისასა მიჴსნეს მარცხენეთაგან და მარჯუჱნეთა მათ მისთა თანა აღმრაცხოს

† ღმრთის სახელით მე, საფარის მოძღვარმა, გრიგოლ ნაფშუენისძემ, აქ დამკვიდრებულ წმინდა მამებს ავუშენე ეს პატარა ეკუდერი ჩემი ცოდვილი სულის სახსენებლად, რათა ღმერთმა წმიდა და უდაბნოს განმანათლებელი საბას მეოხებით დიდი განკითხვის დღეს მიხსნას მარცხენეთაგან და მარჯვენეთა შორის აღმრაცხოს.

საფარის მონასტერი ძველი დროიდანვე სხვადასხვა დანიშნულების 12 ნაგებობისაგან შედგებოდა. მათ შორის მთავარია წმ. საბას სახელობის ტაძარი, აგებული ბექა სამცხის სპასალარისა და მანდატურთუხუცესის მიერ XIII-XIV სს. მიჯნაზე. საფარაში ამაზე ძველი ეკლესიაც არსებობს, X ს-ის ღვთისმშობლის მიძინების სახელობის ტაძარი, რომელსაც ჩრდილოეთიდან მიდგმული აქვს ზემოხსენებული წმ. საბას ტაძარი. წარწერაში მოხსენიებული წმ. საბას საფუძველზე ვახტან ბერიძემ მიიჩნია, რომ წმინდა გიორგის ტაძარი, რომელზეც ეს წარწერაა შესრულებული, აგებულია წმ. საბას ტაძრის აშენების შემდეგ, ანუ XIV ს-ის პირველი ათეულის მომდევნო დროს (ვ. ბერიძე, სამცხის ხუროთმოძღვრება, XIII-XVI საუკუნეები, თბ.1955, 58). ვალერი სილოგავას აზრით, ეკლესიის აშენებისა და წარწერის შესრულების ზედა თარიღი XVI ს-ის მიწურულით უნდა განისაზღვროს, როდესაც აქაურობის ინტენსიური გათათრება დაიწყო და, ცხადია, ახალ ეკლესიას არავინ ააშენებდა. აღსანიშნავია ისიც, რომ თათრობის კვალი ეკლესიის წარწერებში არ ჩანს. ამიტომ მკვლევარი ასკვნის, რომ ყველაზე მისაღები, ოპტიმალური თარიღი წმ. გიორგის ეკლესიისა და მისი წარწერებისათვის შეიძლება იყოს XV საუკუნე.